2022. gada 22. janvārī

Kristers Aparjods 53. FIL Eiropas čempionātā izcīna sudraba godalgu

Eberspächer pasaules kausa devītā posma, kas reizē ir arī 53. FIL Eiropas čempionāts, sacensību pirmā diena noslēdzās ar vīriešu sacensībām, kurās starp 32 dalībniekiem par godalgām cīnījās arī trīs latvieši: Artūrs Dārznieks, Gints Bērziņš un Kristers Aparjods.

Pirmajā braucienā Kristers Aparjods uzrādīja trešo ātrāko starta laiku, taču, pieļaujot kļūdu trases vidus daļā – pieskaroties trases apmalei, finišēja 1:05.182 minūtēs, kas ļāva ierindoties ceturtajā vietā. Tūlīt aiz Aparjoda, piektajā vietā – Gints Bērziņš [+0.240]. Savukārt, trasē pieļaujot virkni kļūdu, 15. rezultāts Artūram Dārzniekam [+0.692].

Pirmā brauciena līderis – itālis Dominiks Fišnallers (Dominik Fishnaller) [1:05.052]. Itālim piekāpjoties vien par 0.018 sekundēm, otrajā pozīcijā vācietis Johannes Ludvigs (Johannes Ludwig). Savukārt trešajā vietā austrietis Volfgangs Kindls (Wolfgang Kindl) [+0.110].

Otrajā braucienā Kristers Aparjods finišēja ar otro labāko laiku, kas divu braucienu summā latvietim garantēja vietu uz goda pjedestāla otrā pakāpiena [+0.021]. Eiropas čempions – austrieteis Volfgangs Kindls (Wolfgang Kindl) [2:10.246]. Savukārt bronzas godalga Kindla komandas biedram Niko Glaišeram (Nico Gleirschel) [+0.300].

Gints Bērziņš, pieļaujot lielu kļūdu otrajā braucienā, finišēja ar 22. labāko rezultātu, kas divu braucienu summā ļāva ierindoties 12. vietā [+1.031], bet trešajā U-23 FIL Eiropas čempionātā Bērziņam bronzas godalga. Savukārt Artūram Dārzniekam divu braucienu summā izcīnīta 15. vieta [+1.212].

Deviņu Eberspächer pasaules kausu kopvērtējumā Kristeram Aparjodam ar izcīnītiem 536 punktiem ceturtā vieta. Gintam Bērziņam 309 punkti un 12. vieta. Savukārt Artūram Dārzniekam ar 215 punktiem 18. vieta.

Eberspächer pasaules kausu kopvērtējumā, ieskaitot BMW Sprinta pasaules kausus, Kristers Aparjods ar 691 punktu dala trešo vietu ar vācieti Fēliksu Lohu (Felix Loch). Gintam Bērziņam 450 punkti un 10. vieta, bet Artūram Dārzniekam 215 punkti un 19. vieta.

*Eberspächer pasaules kausa devītais posms un 53. FIL Eiropas čempionāts*

|  |  |  |  |
| --- | --- | --- | --- |
| Vieta | Sportisti | Valsts | Rezultāts |
| 1. | Volfgangs Kindls | Austrija | 2:10.246 |
| 2. | Kristers Aparjods | Latvija | +0.021 |
| 3. | Niko Glaišers | Austrija | +0.300 |
| 12. | Gints Bērziņš | Latvija | +1.031 |
| 15. | Artūrs Dārznieks | Latvija | +1.212 |

*U-23 3. FIL Eiropas čempionāts*

|  |  |  |  |
| --- | --- | --- | --- |
| Vieta | Sportisti | Valsts | Rezultāts |
| 1. | Leons Felderers | Itālija | 2:10.726 |
| 2. | Makss Langenhans  | Vācija | +0.230 |
| 3. | Gints Bērziņš | Latvija  | +0.551 |

Eberspächer pasaules kausa devītais posms un 53. FIL Eiropas čempionāts noslēgsies ar sieviešu sacensībām un komandu stafeti.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Svētdiena, 23. janvāris

10.40 Pirmais brauciens – Sievietes

12.10 Otrais brauciens – Sievietes

14.00 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456